ΓΡΑΠΤΗ ΕΡΩΤΗΣΗ E-0877/03

υποβολή: Jean Lambert (Verts/ALE) προς την Επιτροπή

(21 Μαρτίου 2003)

Θέμα: Έγγραφο STAR 21 — Επισκόπηση της Αεροδιαστημικής Στρατηγικής για τον 21ο Αιώνα της Ευρωπαϊκής Επιτροπής

Το έγγραφο STAR 21 — Επισκόπηση της Αεροδιαστημικής Στρατηγικής για τον 21ο Αιώνα της Ευρωπαϊκής Επιτροπής που εκδόθηκε τον Ιούλιο 2002 εξετάζει το μέλλον της βιομηχανίας αεροδιαστημικής στην ΕΕ. Φαίνεται ότι συνδυάζει την ανάπτυξη του πολιτικού και στρατιωτικού χώρου, έλλειψη διάκρισης που για πολλούς πολίτες της ΕΕ είναι ανησυχητική.

Υπό αυτό το πρίσμα,

- Σκοπεύει η Επιτροπή να δημοσιεύσει διαφορετική στρατηγική για την πολιτική και την στρατιωτική ανάπτυξη προκειμένου ναπάρξει σαφής διαχωρισμός·

- Στο μέλλον, προτίθεται η Επιτροπή να συμβουλευτεί τα ευρύτερα κοινωνικά συμφέροντα για τα θέματα αυτά, δεδομένου ότι το πρόγραμμα STAR 21 βασίστηκε σε προβλέψεις των βιομηχανικών κύκλων·

Απάντηση του κ. Liikanen εξ ονόματος της Επιτροπής

(6 Μαΐου 2003)

Όπως διευκρίνισε η Επιτροπή σε απάντηση των γραπτών ερωτήσεων E-3536/02 και E-3537/02 του κ. Huhne(1), τα μέλη της συμβουλευτικής ομάδας για το αεροδιάστημα προσέφεραν μία προσωπική συμβολή. Στο πλαίσιο αυτό, η έκθεση STAR 21 εκφράζει τις συλλογικές απόψεις των μελών της συμβουλευτικής ομάδας και δεν αποτελεί έγγραφο της Επιτροπής. Ωστόσο, η Επιτροπή χαιρέτισε την έκθεση ως σημαντική συμβολή στη βελτίωση του πολιτικού και κανονιστικού πλαισίου της ευρωπαϊκής αεροδιαστημικής βιομηχανίας και ενθαρρύνει τη διεξαγωγή ευρέος διαλόγου μεταξύ όλων των ενδιαφερόμενων μερών με θέμα τις συστάσεις της STAR 21.

Όσον αφορά τη διάκριση μεταξύ των πολιτικών και στρατιωτικών προγραμμάτων, η Επιτροπή σημειώνει ότι η συμβουλευτική ομάδα, κατά την επισήμανση μίας σειράς βασικών χαρακτηριστικών της αεροδιαστημικής βιομηχανίας, εφιστά την προσοχή στο συμπληρωματικό χαρακτήρα των προϊόντων που προορίζονται για πολιτική ή στρατιωτική χρήση και επισημαίνει ότι αυτά αξιοποιούν σε μεγάλο βαθμό τις ίδιες δεξιότητες και τεχνολογίες, παρόλο που απευθύνονται σε δύο πολύ διαφορετικές αγορές, εξίσου σημαντικές από οικονομική άποψη.

Η διαστημική τεχνολογία είναι ένας ιδιαίτερος κλάδος όπου οι σημαντικές εξελίξεις σε όλους τους βασικούς τομείς (εκτοξευτήρες, παρατήρηση της γης, πλοήγηση ή τηλεπικοινωνίες) μπορούν ενδεχομένως να χρησιμοποιηθούν για πολιτικές ή στρατιωτικές εφαρμογές. Κατά συνέπεια, το διάστημα είναι σε μεγάλο βαθμό ένας βιομηχανικός τομέας πολλαπλών χρήσεων. Πρόσφατα παραδείγματα περιλαμβάνουν τις τεχνολογίες πυραύλων που ανέπτυξε ο στρατός των Ηνωμένων Πολιτειών (Delta 4 και Atlas 5), οι οποίες αναμένεται να χρησιμοποιηθούν για την παροχή σημαντικού αριθμούπηρεσιών εκτόξευσης στην εμπορική αγορά. Παρόμοιες εξελίξεις σημειώθηκαν στη Ρωσία. Αντιθέτως, το ευρωπαϊκό εμπορικό σύστημα Ariane δεν αποκομίζει οφέλη από παρόμοιες επενδύσεις άμυνας.

Αυτά και άλλα ερωτήματα τέθηκαν και πάλι στο πλαίσιο της Πράσινης Βίβλου για την Ευρωπαϊκή Διαστημική Πολιτική, την οποία εξέδωσε η Επιτροπή τον Ιανουάριο του 2003(2). Στόχος του εν λόγω εγγράφου, το οποίο συντάχθηκε σε συνεργασία με τον Ευρωπαϊκό Οργανισμό Διαστήματος, είναι να αποτελέσει το έναυσμα μια ευρείας διαδικασίας διαβούλευσης, η οποία θα διαρκέσει έως τα τέλη Μαΐου 2003. Βάσει των αποτελεσμάτων της προαναφερθείσας διαδικασίας, η Επιτροπή προτίθεται να παρουσιάσει τα συμπεράσματά της με τη μορφή μιας Λευκής Βίβλου για το Διάστημα πριν από την εκπνοή του 2003.

Στις 11 Μαρτίου 2003, η Επιτροπή εξέδωσε μια ανακοίνωση (Ευρωπαϊκή Άμυνα — Βιομηχανικά θέματα και θέματα αγοράς(3)), η οποία πραγματεύεται θέματα άμυνας πιο διεξοδικά. Υπογραμμίζει ότι η σχέση αποτελεσματικότητας — κόστους όσον αφορά τις αμυντικές δαπάνες, η διατήρηση ανταγωνιστικής βιομηχανικής βάσεως στον τομέα της άμυνας και της τεχνολογίας, η τήρηση του ηθικού κώδικα και της ισότητας στο εμπόριο όπλων, η ασφάλεια προμήθειας, καθώς και η ανάγκη σεβασμού της εθνικής δικαιοδοσίας σε αυτόν τον ευαίσθητο τομέα, αποτελούν σημαντικά θέματα που πρέπει να ληφθούνπόψη για τη χάραξη της πολιτικής αμυντικού εξοπλισμού. Το Κοινοβούλιο με ψήφισμά του στις 10 Απριλίου 2002 κάλεσε την Επιτροπή να εξετάσει τα θέματα αυτά.

Προτείνοντας δράσεις για την εδραίωση τέτοιου είδους ευρωπαϊκής αγοράς αμυντικού εξοπλισμού, η Επιτροπή επιδιώκει τη βελτίωση του κανονιστικού πλαισίου της διαχείρισης των εξοπλισμών στην Ευρώπη. Επιπροσθέτως, στον τομέα της έρευνας που συνδέεται με την παγκόσμια ασφάλεια, η Επιτροπή θα καλέσει τα κράτη μέλη, τη βιομηχανία και την επιστημονική κοινότητα να συμβάλουν στον προσδιορισμό των κοινών αναγκών και στη συγκέντρωση τεχνογνωσίας και επενδύσεων με στόχο την από κοινού ανάπτυξη τεχνολογιών που ενδέχεται να έχουν ιδιαίτερη σημασία για την ασφάλεια στην Ευρώπη μακροπρόθεσμα. Η Επιτροπή αναμένει με ενδιαφέρον τις θέσεις των άλλων οργάνων όσον αφορά τα ζητήματα που τέθηκαν.

(1) ΕΕ C 137 E της 12.6.2003, σελ. 224.

(2) COM(2003)17 τελικό.

(3) COM(2003)113 τελικό.